b'\n_START_ARTICLE_\nJoachim Bouvet\n_START_SECTION_\nLiv og virke\n_START_PARAGRAPH_\nHan var \xc3\xa9n av de fem \xc2\xabmath\xc3\xa9maticiens du Roy\xc2\xbb som p\xc3\xa5 initiativ av pater Couplet ble sendt til Kina av kong Ludvig XIV av Frankrike. De seilte fra Brest den 3. mars 1685. Etter et opphold i Siam ankom de fem til Ningbo den 23. juli 1687, og ble straks kalt til det keiserlige hoff i Beijing._NEWLINE_Der fikk pater Bouvet og pater Jean-Fran\xc3\xa7ois Gerbillon (1654\xe2\x80\x931707) engasjement som keiserens l\xc3\xa6rere i europeisk naturvitenskap og filosofi. I 1693 sendte Kangxi-keiseren ham til Frankrike for \xc3\xa5 rekruttere flere jesuitter, og gav ham med en storslagen bokgave til kong Ludvig XIV. Reisen til Frankrike tok sv\xc3\xa6rt lang tid, og Bouvet kom ikke frem dit f\xc3\xb8r i 1697. Etter en audiens med kong Ludvig XIV kunne han og \xc3\xa5tte nye jesuitter legge ut p\xc3\xa5 turen tilbake til Kina den 7. mars 1698 fra La Rochelle p\xc3\xa5 skuten \xc2\xabAmphitrite\xc2\xbb. Med seg fikk han seg gaver fra kongen til keiseren. _NEWLINE_I Kina gikk han i gang med figuristiske studier for \xc3\xa5 kunne tilbakevise det forbud mot de kinesiske riter som de apostoliske vikar av Fujian, msgr. Charles Maigrot, hadde utstedt. Med dette for \xc3\xb8ye grunnla han og en rekke andre franske jesuitter et slags apostolisk akademi. Sentralt for figurismen bar bestrebelsene for \xc3\xa5 kunne identifisere den kinesiske keiser Fuxi (2952 f.Kr) med den gammeltestamentlige patriark Enok og det konfucianske klassiske verk \xc2\xabYijing\xc2\xbb med det dengang fremdeles ukjente Enoks bok. _NEWLINE_Bouvets prosjekt fikk en avgj\xc3\xb8rende knekk da den pavelige legat Charles-Thomas Maillard de Tournon (1668\xe2\x80\x931710), som kom Kina tidlig p\xc3\xa5 1700-tallet, ford\xc3\xb8mte et av Bouvets verker (\xc2\xabTianxue benyi\xc2\xbb, om himmell\xc3\xa6rens sanne opprinnelse). _NEWLINE_Mellom 1711 og 1714 fikk Bouvet med keiserens tillatelse bringe enkelte av sine studenter til Beijing (Foucquet, Pr\xc3\xa9mare) for \xc3\xa5 bist\xc3\xa5 ham i studiene av \xc2\xabYijing\xc2\xbb. Men p\xc3\xa5 grunn av enkelte av hans overordnedes motstand, ikke minst fra jesuittvisitatoren Kilian Stumpf, mislyktes gruppen i sitt forehavende. _NEWLINE_P\xc3\xa5 keiserlig oppdrag fortsatte imidlertid Bouvet alene \xc3\xa5 uforstyrret utforske \xc2\xabYijing\xc2\xbb resten av sitt liv. Men de meste av hans manuskripter ble aldri offentliggjort. _NEWLINE_Fra 1708 til 1715 var pater Bouvet dessuten engasjert i arbeidet med \xc3\xa5 utvikle et kartverk over alle de kinesiske provinser.'